ET Euroopa Liidu Teataja C 328/1

EUROOPA KESKPANGA ARVAMUS,

25. november 2008,

seoses ettepanekuga nõukogu määruse kohta, millega muudetakse määrust (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem

(CON/2008/77)

(2008/C 328/01)

Sissejuhatus ja õiguslik alus

12. novembril 2008 sai Euroopa keskpank (EKP) Euroopa Liidu Nõukogult taotluse avaldada arvamust seoses ettepanekuga nõukogu määruse kohta, millega muudetakse määrust (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem (1) (edaspidi „ettepanek määruse kohta”).

EKP arvamuse andmise pädevus põhineb Euroopa Ühenduse asutamislepingu artikli 105 lõikel 4, kuna EKP on selle võimaluse alusel antud laenu haldaja. Euroopa Keskpanga nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

1. Üldised märkused

Kehtiv määrus (2), mis võeti vastu veebruaris 2002, vähendas laenude ülemmäära 16 miljardilt EUR varem kehtinud määruse alusel 12 miljardi EUR (3). EKP on seisukohal, et praegust finantsolukorda arvestades on varasemast tõenäolisem, et euroalavälised liikmesriigid taotlevad keskmise tähtajaga rahalist abi (medium-term financial assistance, MTFA) ning abitaotluste summad on tõenäoliselt suuremad, kui eeldati 2002. aastal. Seetõttu on EKP arvamusel, et rahvusvahelisi majanduslikke ja finantsarenguid arvestades võib nõudlus abi järele ületada senise 12 miljardi EUR ülemmäära. Seetõttu toetab EKP ülemmäära tõstmist 25 miljardi EUR, mis võimaldab ühendusel võimalikke finantsabi taotlusi lahendada.

2. Konkreetsed märkused

Ülemmäära muutmise menetlus

Ettepaneku kohaselt lisatakse määruse (EÜ) nr 332/2002 artiklis 1 uus lõige 3, millega antakse komisjonile ülemmäära muutmise pädevus pärast majandus- ja rahanduskomiteelt (Economic and Financial Committee, EFC) arvamuse saamist nii muudatuse kiireloomulisuse kui ka muudetud ülemmäära kohta. EKP-l on tõsiseid kahtlusi ettepandud menetluse kohasuse osas. Ühelt poolt ei õigusta kiireloomulisus selle uue menetluse kehtestamist. Võttes arvesse, et ettepandud määrus kavatsetakse vastu võtta väga lühikese tähtaja jooksul, oleks nõukogul selgelt ka tulevikus võimalik ülemmäära lühikese tähtaja jooksul tõsta. Teiselt poolt on EKP-l kahtlusi komisjonile pädevuse delegeerimise seaduslikkuse osas (4). Seetõttu pooldab EKP selle uue menetluse määrusest väljajätmist. Sama soovitas ka Euroopa Parlament oma resolutsioonis (5) ning seda käsitleti ka määruse ettepaneku ettevalmistavas töös komisjoni poolt.

3. Muudatusettepanekud

Muudatusettepanekud, mille puhul eespool osutatud nõuanded eeldavad määruse kohta tehtud ettepaneku muutmist, on toodud lisas.

Frankfurt Maini ääres, 25. november 2008 EKP asepresident Lucas D. PAPADEMOS

(1) KOM (2008) 717 (lõplik)/2.

(2) 18. veebruari 2002. aasta määrus (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem (EÜT L 53, 23.2.2002, lk 1).

(3) Võimalus määruse (EÜ) nr 332/2002 alusel asendas võimaluse nõukogu 24. juuni 1988. aasta määruse (EMÜ) nr 1969/88 (millega liikmesriikide maksebilansi toetamiseks kehtestatakse keskmise tähtajaga rahalise abi ühtne süsteem) alusel (EÜT L 178, 8.7.1988, lk 1).

(4) Kui nõukogu delegeerib ülemmäära tõstmise pädevuse komisjonile, peab see vastama asutamislepingu artiklile 202. Euroopa Kohtu praktika kohaselt saab nõukogu komisjonile rakendusvolituste andmisel kohaldada nõudeid ainult nende volituste täitmise osas, mis on eelnevalt kehtestatud kooskõlas komiteemenetluse otsusega (Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (EÜT L 184, 17.7.1999, lk 23)), vt 10. detsembri 1970. aasta kohtuasi 25/70 Einfuhr- und Vorratsstelle für Getreide und Futtermittel vs. Köster (1970) EKL 116. Menetlus, kus komisjoni otsus võetakse pärast EFCga konsulteerimist, ei kuulu menetluste hulka, milles tulemuseks on komiteemenetluse otsus. Seetõttu on EKP seisukohal, et asja esitamisel Euroopa Kohtule oleks väga raske kaitsta sellise pädevuse delegeerimise seaduslikkust.

(5) Euroopa Parlamendi 20. novembri 2008. aasta õigusloomega seotud resolutsioon ettepaneku kohta võtta vastu nõukogu määrus, millega muudetakse määrust (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem, P6_TA(2008)0560.